b'\n_START_ARTICLE_\nSophus Bugges plass (Oslo)\n_START_SECTION_\nPlassen og barnehagen\n_START_PARAGRAPH_\nPlassen er tilrettelagt for lek og ballspill, og sk\xc3\xb8yteis om vinteren. Ballbinge ble satt opp i 2007. _NEWLINE_Vest p\xc3\xa5 plassen ligger Fagerborg Menighetsbarnehage, som sto ferdig i 2010. Brutto areal er 1200 kvadratmeter og tak og vegger er kledd med kjerneved av lerk. Barnehagen, som er tegnet av Reiulf Ramstad arkitekter, har 68 plasser for barn fra 1-6 \xc3\xa5r. Barnehagen ble i 2011 nominert til Oslo bys arkitekturpris. Den f\xc3\xb8rste menighetsbarnehagen ble \xc3\xa5pnet i 1958 p\xc3\xa5 samme sted._NEWLINE_P\xc3\xa5 folkemunne kalles plassen \xc2\xabBayern\xc2\xbb fordi det ble drukket bayer\xc3\xb8l her i perioden med mye byggevirksomhet.\n_START_SECTION_\nHistorie\n_START_PARAGRAPH_\nI 1926 ble plan for bruk av plassen godkjent, etter mange \xc3\xa5rs uenighet mellom Parkvesenet og andre etater om ustrekningen mot syd (herunder opparbeidelse av Lyder Sagens gate til Fagerborggata syd p\xc3\xa5 plassen) og hva den skulle brukes til. Plassen ble s\xc3\xa5 satt i stand som \xc3\xb8velsesbane for ballspill og lekeplass. I en lagmannsrettsdom i 1939 p\xc3\xa5legges kommunen \xc3\xa5 stoppe bruken av plassen til fotballplass og sk\xc3\xb8ytebane. Rettssaken kom etter klage p\xc3\xa5 st\xc3\xb8y fra to naboer. _NEWLINE_Under annen verdenskrig ble plassen brukt av den tyske okkupasjonsmakten til garasjer med betongfundamet som viste seg besv\xc3\xa6rlig \xc3\xa5 f\xc3\xa5 fjernet etter krigen. Et forslag kort tid f\xc3\xb8r annen verdenskrig om \xc3\xa5 bygge boliger p\xc3\xa5 plassen ble avvist gjennom vedtak om bruk som idrettsplass for skolen i 1947.'